Cityportal.hr Nedjelja, 24.03.2019.

**Juraj Fabijanić šampion 14. Turopoljske kobasijade**

**Turopoljska kobasijada**, njeno 14. izdanje, u organizaciji **Plemenite opčine Turopoljske** i **Vijeća mjesnog odbora Hrašće** održana je jučer u Vatrogasnom domu DVD-a Hrašće. Peteročlani ocjenjivački sud ocjenjivao je **72 uzorka** domaćih kobasa. Ocjenjivano je (ocjene od 1 do 5) 5 elemenata kobasa: **prerez**, **boja**, **miris**, **okus**, **izgled** (opći dojam). Najveći broj bodova (120 od mogućih 125) dobila je kobasa **Jurja Fabijanića** i on je proglašen **šampionom 14. Turopoljske kobasijade** (Turopolja, Posavine, Vukomeričkih gorica, Pokuplja i Vrhovja).

Plemenita opčina Turopoljska, župan **Juraj pl. Odrčić**, dodijelila je najuspješnijima (po broju bodova) **zlatne**, **srebrne** i **brončane** diplome te **posebno priznanje** za najbolju domaću kobasu od turopoljske svinje. Šampionu Fabijaniću uručena je **šampionska diploma** i **pehar**.

Predsjednica ocjenjivačkog suda **Zlata Filipović** u svom govoru prije proglašenja najboljih iznijela je zanimljiv (i logičan) prijedlog da se održavanje Turopoljske kobasijade produži i postane **cjelodnevna manifestacija**. Opravdanost prijedloga potkrijepila je činjenicom da je preveliki napor ocijeniti ovoliki broj uzoraka u samo tri sata. Prijedlog će najvjerojatnije biti usvojen te bi slijedeća kobasijada mogla biti obilježena odnosno popraćena i službenim biltenom.

Nakon ceremonije proglašenja najboljih kobasičara izložbene kobase degustirali su brojni posjetitelji te je druženje potrajalo do duboko u noć.

David Jolić